khistorydata/jeongjo-sjw-relations huggingface dataset:
정조 1년 · 목
鎭衡曰。 惠慶宮靡寧之候。伏不勝憂慮。予曰。以暑候有靡寧之漸矣。自遭同氣之慽。而猝然添劇。症候非細。焦迫何言。鎭衡曰。殿下焦憂之中。氣候恐有損節。尤切伏悶。予曰。忠淸監司狀啓。道內旱災。尙今孔酷。祈雨祭尙未撤罷云。誠可悶也。鎭衡曰。諸道幾皆均沾。而湖西尙未得一霈。亦涉異常矣。予曰。曾聞農民每當如此旱時。欲種雜穀於未移秧處。而慮其依例收稅。不敢耕食云。然否。對曰。果有此弊矣。予曰。如此災年。民情不可不恤。勸民耕食。勿爲收稅則好矣。對曰。此實爲民大惠矣。予曰。注書出去。問于吏曹開坼座起。以直宿不得爲之乎。知入。柳孟養回奏曰。非但直宿之時。判書今日始肅謝。故未得爲之云矣。
정조 1년 · 목
敎曰。副提調持淸暑六和湯入侍。○國榮曰。午間惠慶宮症候若何。予曰。一樣矣。國榮曰。聞醫女所傳之言。則湯劑進服後。 嘔氣少止云。不勝慶幸矣。予曰。湯劑頗順下。而 嘔氣朝者少差。後別無加減矣。
정조 1년 · 강
召見戶曹判書洪樂純于尊賢閣。
정조 1년 · 목
予曰。昨日廷候。多有不參之人。臣子分義。於此掃盡矣。前後飭敎非止一二。而每當 慈宮問 安之時。輒又如此。豈不怪乎。樂純曰。爲今日北面臣子者。豈敢有一毫緩急之心哉。或有家遠而未及來到者。或有入闕而未及參班者矣。予曰。洪氏至親。雖不幸出麟漢。而當初予之處分。實非歇后於外家而然。爲今日臣子者。苟有臣分。乃敢不參於候班乎。樂純曰。君臣母子之倫。無所逃於天地之間。夫豈敢歇后而然乎。予曰。訓將入侍。予曰。我國兵制。極爲疏虞。而至於馬軍。尤不成樣矣。張志恒曰。至於外方。疲殘尤甚。率多無馬。每當習操。借馬貰馬。軍裝亦皆借用。如此馬軍。雖多安用哉。予曰。大抵兵萬於農。農以養兵。爲第一軍制矣。志恒曰。兵農本非二件事。而古之用兵。只以曲直爲老壯。至於後世。則輕鈍爲强弱。故兵農於是始分矣。予曰。軍總修入也。
정조 1년 · 목
國榮曰。聞諸醫之言。則蔘橘茶連爲服。則諸般症勢漸次差減云。今日三貼進服後。似有顯效矣。予曰。夕間則病患大勢。比昨少勝矣。
정조 1년 · 강
命前捕將李柱國敍用。
정조 1년 · 목
敎曰。旣示處分。捕將望乏人。前捕將李柱國。職牒還給敍用。
정조 1년 · 강
許施錦伯木麥加分播種之請。
정조 1년 · 목
備局啓言。忠淸道臣徐有隣。木麥加分事狀啓。請稟處矣。未移秧處。雜穀播種。有已驗之效。以該邑留庫中木麥量宜分給。請爲及時耕播之地。允之。
정조 1년 · 강
孝明殿參奉洪樂莘。命拿處。
정조 1년 · 목
敎曰。身爲參奉。莫重 祭物。不爲敬謹。致有顚覆之患。當該參奉拿處。
정조 1년 · 목
藥院啓言。 惠慶宮症候。蔘橘茶進服後。其有差勝勢乎。令醫女趁早入 診。議定繼進湯劑爲宜。敢此仰稟。敎以待下敎入侍。
정조 1년 · 목
國榮曰。 惠慶宮症候若何。予曰。今日則大勢稍減。而猶未顯勝矣。國榮曰。聞醫女所傳之言。則夜間粥飮進服之後。頗順下云。以此觀之。則膈滯之候顯減矣。予曰。膈滯苦劇之症稍歇。故藥物粥飮。時或順下矣。予曰。戶判方留待乎。國榮曰。旣承入侍之命。故方留待矣。予曰。注書出去。戶判之所錄來者。傳于右承旨。戶判出去。後日入侍事分付。予曰。藥房都提調率醫官入侍。鄭存謙具允鈺醫官慶絢吳道烱徐命緯康命徽進伏。存謙曰。 惠慶宮症候加減何如。予曰。大體一樣矣。存謙曰。俄聞醫女所傳之言。則 嘔氣之候稍勝云。伏幸。予曰。大勢則差勝。而尙未顯勝矣。予曰。今月亦以蔘橘茶連爲進服乎。道烱曰。別無他症候。而蔘橘茶顯有差勝之勢。此湯劑連爲進服似如矣。予曰。昨年直宿時。各司坐起。依例爲之事下敎矣。今番各司不爲坐起云。何爲而然也。國榮曰。非不知有下敎。而自下之依例坐起。似涉未安。故不敢爲之云矣。存謙曰。然則依例爲之之意分付乎。從之。
정조 1년 · 강
惠慶宮進服蔘橘茶。命依前方日三煎入。
정조 1년 · 목
予曰。近來推考傳旨承受。爲幾許乎。知入。民始還奏曰。前年十二月以後承受。合爲一百五十餘張云矣。予曰。承受時。時推考房承旨爲誰。知入。還奏曰。五月晦日承受時。推考房承旨。吳載紹閔鍾燮云矣。
정조 1년 · 강
禁推承旨吳載紹。
정조 1년 · 목
敎曰。苟欲修擧。則何故始於五月晦承受乎。昨年二月之於今年五月。何其久也。五月之於六月。又何其頻也。其時該房。欲知推緘規式。稱以承受之有故例出給。則又以何事。未遞職之前。一不申飭。不見文書。而經日遞職。使莫重文書。閱月始乃入啓乎。以此以被。事未可曉。不可不問其委折。五月三十日推考房承旨。下義禁府推考。
정조 1년 · 강
命水田代種處。切勿收稅。
정조 1년 · 목
敎曰。昨於錦伯狀啓。欲問大臣處之。而未果矣。今年諸道。雨澤或有不均。高燥處水田。不無陳廢之慮。而小民雖欲有雜穀代種者。以收捧畓穀之稅爲難。不得耕食云。是豈恤民之意哉。此等處切勿收稅。勸民耕食。種子之難辦者。令道臣雜穀中亦爲量宜分俵。俾有實效。今此下敎。出阜民食之意。道伯邑宰。若不惕意擧行。使實惠不得下究。而吏因爲奸。虛實相蒙。致或現發於繡衣之行。該道監司守令。難免重繩。以此意自備局措辭。關飭諸道。
정조 1년 · 목
敎曰。副提調持淸暑六和湯入侍。○國榮曰。 惠慶宮晚後諸般症情何如。予曰。 嘔氣少減。而膈滯之 候尙苦。伏悶。予曰。俄見憲府之承授傳旨。則右相之名。亦入於六月承授中。安有大臣而入於承授乎。國榮曰。旣是拜相前傳旨。故似是混同承授矣。
정조 1년 · 목
敎曰。士猶不可辱。況輔國重臣乎。推考必法。莫嚴於宗簿。而宗臣推考也。興祿與輔國。同品之故。及其照律之時。以不得爲之之意。草記勿施。則文武之輔國。亦當只命推考。不可照律。古例然也。今番名以承授。有此無前照律之擧。位在輔國。贖以笞杖。是不但辱之而已也。惜乎哉。我朝幾百年重等分之家法。今爲一推考房官吏所壞。可勝寒心。借曰未諳古例。則又何不廣議於院僚而爲之乎。果使該房以承授之不可取捨爲重。則近有新拜大臣。當其承授之時。固可啓請原傳旨爻周。而旣無爻周之請。豈其自下任意拔之乎。否則大臣亦將屬以拜相前事。而欲爲發緘乎。且憲臺推考。例下諫院。則昨年以後。憲臣之違牌。幾乎無日不爲。而無一張承授於諫院。只欲急急於憲府之照律。恐或後時。有若容私者然。此何意也。又以最近承授言之。顯有違錯之跡。故取見去月晦以後公事謄錄。而益有所覺得者。同罪推考。或拔或不拔。許多諫臺。十百傳旨。一不下憲府。而只下林鼎遠一人。又何意也。今此承授之擧。欲修舊章。則何不明知舊例而後爲之乎。該房又以何故獨自爲之。恐或被人覺知乎。事雖細而怪訝則莫甚於此矣。政院屢敎之下。何不明知以啓乎。先以此意科治院吏。明白取招以聞。○口敎曰。雖拜相前事。大臣何可發緘乎。旣不可發緘。則何爲混入於承授乎。此亦一體問啓。○敎曰。推考房書吏。一竝出付該曹。刑曹判書來坐直房。捧草供以聞。
정조 1년 · 강
召見秋判張志恒于尊賢閣。
정조 1년 · 목
志恒曰。政院書吏供辭。未及正書。故以草供持入矣。予曰。書吏三人中。査其承授日當之者而照律。其餘分輕重擬律也。予曰。推考旣爲頻數。而輒皆收贖。則此亦難繼之道矣。承旨李鎭衡曰。至於家貧之類。尤爲難繼矣。予曰。 先朝曾爲定式。而已經憲臣。則不爲收贖。未經則初次納贖。後更不收贖矣。近來不以作定式擧行乎。左副承旨後入侍知奏也。
정조 1년 · 강
命院吏分輕重勘處。
정조 1년 · 목
敎曰。觀此院吏之招。皆是院吏之罪。輔國照律。今則便屬細事。大臣擬之照律之科。其可成說乎。伊時推考房。當待金吾之供處之。該吏則分輕重。自本曹照律勘處事。分付刑曹。○刑曹啓言。朴性裕決杖一百。石世琓辛復輝劉大淳各杖一百收贖。幷放送。
정조 1년 · 강
命推緘承授憲臣罷職。行公憲臣重推。
정조 1년 · 목
敎曰。始也猶以輔國重臣之照律。爲無前之事矣。今又取見七月晦所承授推緘。新拜右相之推緘。數度亦在其中。拜相之後。推考房之傳於憲臣。固極可怪。方命處分。而至於憲臣。職在糾正。初旣受去。迄今藏在擬律文書中。大官其可以笞杖收贖乎。不徒事未前聞。豈非憲臣壞臺體之甚者乎。其在敬大臣之道。不可但施薄警。伊日推緘承授憲臣。罷職不敍。其餘行公憲臣。亦難免矇不覺察之失。一幷從重推考。
정조 1년 · 강
命洪樂莘付過放送。
정조 1년 · 목
義禁府啓言。 孝明殿參奉洪樂莘。 祭物不爲敬謹罪。請刑推得情。敎以事雖不謹。不足深責。付過放送。
정조 1년 · 강
命承授傳旨爻周時推人員蕩滌。
정조 1년 · 목
敎曰。憲府推緘照律啓目。還下承授傳旨。一幷收聚。爻周時推人員蕩滌。
정조 1년 · 목
因藥院 　惠慶宮入 診啓稟。敎以待下敎入侍。
정조 1년 · 목
敎曰。俄承 慈敎。以日熱如此。藥院直宿。亦已多日。撤直然後可進湯劑爲 敎。自今日都提調提調撤直退去。
정조 1년 · 목
予曰。淸暑六和湯進御旣久。心腎湯還爲進御無妨矣。國榮曰。旣無暑候。則淸暑之劑。不可許久進御矣。
정조 1년 · 강
命進御淸暑六和湯停止。加減心腎湯。依前方煎進。
정조 1년 · 목
予曰。注書往傳于都提調。 惠慶宮進服湯劑。與諸醫議定後。各人意見抄錄持入也。鼎修承命。傳于鄭存謙。諸醫書錄奉進。予曰。湯劑以此爲定之意。更爲往傳也。○予曰。吏曹開坼坐起。尙不爲之。何也知入。徐鼎修還入奏曰。連値有故。未及開坐云矣。予曰。當日開坐事分付。
정조 1년 · 강
命自今日都提調提調輪直。
정조 1년 · 강
命承旨越俸。兵曹入直堂郞重推。
정조 1년 · 목
敎曰。省記何等莫重。而有此做錯。該房承旨。越俸一等。兵曹入直堂郞。從重推考。
정조 1년 · 목
敎曰。副提調持加減心腎湯入侍。○予曰。旣命撤直。則副提調別省記。當依例書入。而以竝直省記入之。非但該曹之做錯。亦是該房之不察。良可駭然。國榮曰。撤直傳敎。未及頒布。而省記已爲入啓云矣。
정조 1년 · 강
惠慶宮進服降氣湯。命煎入。
정조 1년 · 목
國榮曰。 惠慶宮症候。降氣湯進服後何如。予曰。姑無顯效矣。命讀備局南漢御史回啓。予曰。前後府尹之掩置流來逋欠。已極無狀。而至於時府尹李致中。莅任後吏逋多至九百石。朝家委任何如。而許多逋欠。看作尋常。因循掩置。不報營門。而不使朝廷知之。不職之失姑捨。事關紀律。冒犯國法之罪。在所難免。前後府尹。方拿處從輕重處分。而至於李致中。尤不可尋常處之。國榮曰。不卽報司。雖甚稽忽。不過因循。豈敢終爲掩置之計乎。予曰。關西伯處事。何其前後之不同也。以寧遠事言之。昨冬則以善治狀請仍任。今以長短不掩之題。置之中考。一人之治不治褒與貶。何若是相反。良可怪也。國榮曰。箕伯本自坦率。少欠綜核矣。命讀吏曹開坼草記。予曰。居中五倅之請罷。無或過乎。國榮曰。觀其貶題。宜置下考矣。
정조 1년 · 강
罷黜振威縣令金思渾。重林察訪申漢彬。
정조 1년 · 목
吏曹啓言。振威縣令金思渾。以六年窠守令。三次居中。重林察訪申漢彬。三年窠察訪。兩次居中。請依例罷黜。允之。
정조 1년 · 강
開城留守兪彥鎬。疏辭擢授新命。賜批。
정조 1년 · 목
批以擢卿者意在試卿。卿其勿辭欽哉。
정조 1년 · 강
吏曹以守令察訪降考啓。
정조 1년 · 목
該曹啓言。考見褒貶啓本。則麻田郡守金景澤。宜察分糶。博川郡守李尙顯。醇弊也弛。寧遠郡守李廷弼。長短不掩。靈山縣監成德兩。吏奸未鋤。固城縣令沈鏶。多謗宜恕。碧沙察訪申濟。立馬宜愼。輸城察訪申普謙。立馬宜愼爲目。宜置下考。而置諸中考。當該道臣竝推考。五邑守令。三驛察訪。請竝依例罷黜。允之。
정조 1년 · 목
國榮曰。 惠慶宮症候若何。予曰。猶未顯勝矣。予曰。都提調提調率醫官入侍。鄭存謙具允鈺醫官慶絢吳道烱徐命緯康命徽進伏。存謙曰。 惠慶宮症候。湯劑進服後。其有差勝之勢乎。予曰。尙未快勝矣。予曰。今日湯劑。何以爲之乎。昨進湯劑。別無動靜。以此湯劑連爲進服乎。道烱曰。限五貼連爲進服似好矣。予曰。蔘橘茶。何以爲之乎。道烱曰。蔘橘茶。一日一貼式。亦限五貼進服似好矣。予曰。文衡以實錄之不敢編輯。有所陳懇。其事何如。存謙曰。揆其情事。似不得自當矣。予曰。其情雖惻然。而所重在焉。有難顧念私義。將欲商量下敎矣。存謙曰。醫女旣待令於差備。則不敢暫時離次。而不得趁卽 診候。致勤聖慮。不勝驚駭。臣等固當請罪。旣已處分。故未及爲之。而臣等亦惶悚矣。
정조 1년 · 강
召見開城留守南漢御史于尊賢閣。留守兪彥鎬。御史鄭志儉。
정조 1년 · 목
予曰。今番書啓。甚爲詳明矣。倉色庫子輩加恤事。備局回啓。以爲防寒。而御史所見則是矣。倉屬旣已役繁而食少。則烏得免窮無所不爲乎。欲使貧窮之民。不爲犯科之事。何可得也。如欲變通。則物力足可以爲之乎。志儉曰。臣與備局副提調已爲相議。而此弊無他變通之道。臣聞南漢物議。則所謂補關庫物力。區劃添給。則公私兩便云矣。予曰。凡事莫如先正其根本。府尹若不得人。則吏輩用奸。亦何可禁乎。所謂手記之弊果何如。志儉曰。吏輩所受之還旣多。而至歲末。備納無路。則以渠輩明年所當受之料米復戶及應分還上。移充於今年當納條之意。各所監色。作爲手記。送於別倉監色處。以爲次次彌縫之計。而每歲層加。積成逋欠。又無他着手之處。則遂有虛錄逃散之弊矣。予曰。守令何不覺察乎。志儉曰。積年逋欠。勢難一時徵捧。而若無手記。則又無充數之道。故雖或知之。而似是故不發覺矣。予曰。時府尹逋欠。何其多乎。對曰。丙申所捧則甚爲着實。而蓋吏輩之多受還穀。已爲積弊。欲防此弊。今年不爲多分。故吏輩不得爲移充之計。而致逋欠之夥然矣。九百石中。一百石有可推處。而其餘皆壬辰以後流來逋久云矣。南漢逋欠。幾至五千石。若又斛量。則量縮將近萬石。今若一齊督捧。則城內人民。必有逃散之慮矣。定其年限。流伊徵捧。似爲兩便矣。予曰。若督徵而民皆逃散。則更於何處徵捧乎。對曰。以此有族徵之弊。及於疏遠不當之族屬。此爲民間大弊矣。予曰。留守進前。治邑之道。不必徒尙文化。亦當兼擧武備可也。予曰。松都城內多商賈云。人心必輕悍矣。彥鎬曰。人心素不淳良。專以賄賂請囑爲事云矣。予曰。留守若律己防奸。則此弊已可屛息矣。
정조 1년 · 목
敎曰。副提調持加減心腎湯入侍。○予曰。南漢吏逋事。極其難處矣。四千石軍餉充納之際。民心自然騷擾。何以則爲好耶。國榮曰。勢將侵及隣族。日事鞭扑。臣意則朝家寧失四千包之穀。毋失千百民之心。勿爲隣族。只督於所負之吏。終難盡捧。則永爲蕩滌。不害爲散財得民之道矣。予曰。聞卿之言。非但爲民之至誠。亦可見意慮之遠大矣。御史方捉囚七十餘吏云。此輩盡是無恒產之類。若欲督捧。則便同僵木水生。其勢末由。至於隣族。尤甚矜惻。姑先嚴督於所負之吏好矣。國榮曰。卽速下敎。詳細曉諭。亦爲鎭安之一端矣。予曰。所奏誠是。待新府尹下去。當爲傳敎矣。予曰。注書出去。御史書啓以後。府尹照法嚴處者。誰某入於其中乎。知入。廣尹薦望催促。柳孟養還奏曰。現告吏曹尙不書來矣。
정조 1년 · 강
以鄭一祥爲廣州府尹。備薦也。
정조 1년 · 목
予曰。御營大將斯速來待事分付。若或遲滯。御營廳將校。當用軍律。竝以此分付也。予曰。注書出去。御營廳敎鍊官卽爲招致閤外。以其貶坐時與大臣往復酬酢。及前後光景。悉無遺漏。一一書進。如有一毫隱諱之事。則當以軍律從事之意。使之分付于御將也。予曰。廣州府尹入侍。鄭一祥進伏。予曰。一邑之事。專畀於卿。卿須懋哉。另念蘇弊之道可也。又有下敎事。而夜深未果。明當書下傳敎。須觀傳敎中辭意。以此擧行也。予曰。敎鍊官之尙今不來。極爲駭然。勿使政院使令招之。令兵曹斯速捉致也。予曰。御將所懷知入。柳孟養持入。有防讀奏。予曰。所懷多有落漏。全不明白。更爲書入事分付。命書領府事李溵箚子批答訖。予曰。此批答。招致中樞府錄事出給也。予曰。下番翰林。馳往中樞府議政府司僕寺。入直官員摘奸以來。予曰。御將所懷持入。有防讀奏訖。命退。
정조 1년 · 강
命御將具善復。自政院問啓。
정조 1년 · 목
敎曰。今見領府事箚本之上來者。盛氣費辭。凛乎其有大臣之體。予不勝瞿然。始覺頃日處分自歸過擧也。究其箚語。則忽地駭擧之罪。專在大將。而以予不明之致。反咎都提調乎。大臣箚中。啓武臣凌轢之習云者。語固然矣。予則曰。大臣凌轢之習。亦從此啓矣。當初都提調之事。爲軍務乎。爲他事乎。且貶坐同參。其時大將有過。則卽地箚論可也。卽地面責可也。伊日則一營竟日。而及其罷歸也。大臣更無一語之及於本事酬酢乎。具善復雖是輔國。卽一武將。若或顧畏大臣。欺瞞君父。一毫有隱漏之語。則當以紀律從事。以正一品宗臣言之。雖不推考以收贖。亦不禁推以緘答。書進所懷。自有古例。依海溪君例。御營大將具善復。自政院問啓。
정조 1년 · 강
重推吏曹判書李重祜。參判權噵。
정조 1년 · 목
敎曰。考績何等愼重之事。而以開坼開坐。只憑謄出等第之爛報。有此做錯。其不詳閱貶目之原本。可以推知。事極不審。吏曹判書李重祜。參判權噵從重推考。察訪以本考施行。
정조 1년 · 강
領府事李溵陳箚自列。賜批。
정조 1년 · 목
箚略曰。噫聽傳敎遲滯。卽臣董飭稽緩之罪。揆以邦憲。實合重勘。竊伏聞殿最異於戎事。都提調例主之。向來營校事。本非關係大將者。不過以其罪罪之。此豈毫分有礙於大將。而大將之忽地駭擧。誠非意慮之始及。往事臣不自言。日月之明。何以俯燭。且臣不欲與人較挈。初旣濡忍。而朝廷事體。終有所不可默者。末乃自列。以致經日。此臣迷滯之致也。獨臣之所慚恨者。緣臣而壞一營管轄之規。啓武臣凌轢之習。終使體統不尊。後弊難言。此臣之罪也。今臣處義。惟當杜門悚息。以爲自靖之圖而已。亟命鐫削臣職秩。仍治臣罪負。以肅朝綱。批以大將問啓如此。卿應自料前者事矣。予果失着。今何罪卿。
정조 1년 · 강
召見軍器提調張志恒于尊賢閣。
정조 1년 · 목
予曰。我國之紀綱分義。於此掃地盡矣。領府事之憑藉大臣之勢。嘲弄君父之相。誠極駭然矣。以 肅廟朝初年觀之。尙矣何論。而其時紀綱整肅。分義嚴截。夫豈有如許事乎。予之所深憂而深惜者。紀綱也。分義也。彼大臣亦何足責。而其所慨然者右相也。右相旣已知之。則何不挽止乎。予所以置右相於具瞻之地者。豈徒然哉。欲使之尊朝廷而整紀綱也。其責任與處地何如。而乃使此等之箚至於到院乎。承旨鄭民始曰。右相之不能挩止。未知何故。而領府事素多固執云矣。予曰。軍器提調進前。予曰。若干軍器之自內遺來者。幾皆散失。其或餘存者。亦皆傷毀。今欲修補。則恐費物力。仍以棄置。則亦爲可惜。何以則好耶。志恒曰。次次修補則好矣。
정조 1년 · 목
敎曰。副提調持加減心腎湯入侍。○予曰。領府事待命云。而啓辭尙不入啓。錄事遲滯乎。政院遲滯乎。知入。國榮回奏曰。啓辭俄者到院。而語頗沒實。故還爲出給云矣。予曰。三農方張之時。又得甘霈。民事實爲多幸。國榮曰。雨澤如是均沾。則庶可免凶矣。予曰。目今經用日漸匱竭。而昨歲又未登熟。國用之耗縮。固無可言。而民生之困窮。日益爲甚。每一念至。玉食何安。今若天心底豫。雨暘得中。使今年年事不至如昨年。則幸何大於此哉。
정조 1년 · 강
罷御營大將具善復職。
정조 1년 · 목
敎曰。予則只論其本事是非。未及思大臣之尊重矣。大臣雖決棍大將。大將安受。以承望都相爲重。不顧紀律爲心。則大臣不期尊而自尊。予亦無伊日處分矣。御營大將具善復。敢於都相大臣餙怒之時。樞府權頭檢杖之際。或往復。或挽止。可謂不識尊大臣之道矣。大臣在具瞻之地。事事若不能得體。則其罪尤倍於庶官。而此大臣自詡以體統。大將尤安敢如是乎。大臣尊重。雖不知義分。其君固不敢責之。而其在大將之道。安敢不敬大臣乎。因一大將之事。大臣箚語。不徒不自及。凌轢太甚。已罷之貶坐。謂之未罷。私已之事。歸之公事。有若大臣則盡善盡美。而予則不念朝體。不敬大臣者然。至以後弊難言爲言。三百年紀綱。可謂掃地盡矣。決不可復罪大臣。更壞堂陛。御營大將具善復罷職。以謝領府事李溵之心。
정조 1년 · 목
敎曰。訓將牌招。出代間。兼察御將之任。亦爲兼佩事。聽傳敎。
정조 1년 · 목
敎曰。予之初不處分者。非爲大臣也。實爲大臣之名也。大臣之位也。大臣之職也。予聞賈子之言。曰古者大臣有坐罷軟不勝任者。不曰罷軟。曰下官不職。予有昧於斯。故罪無罪之御將。而不罪有罪之大臣。有循己私而亂紀綱之罪罪之。則歸之御將。大臣有假虛說而眩上聽之罪罪之。則歸之御將。大臣甚至有使所謂權頭之稱名下隸。跳踉行伍。主張軍令之擧。而至爲壞大臣之體統。辱朝廷之法紀極矣。然又罪之。則歸之御將。以寓古人下官不職之義者。予意亶在於予則欲設廉耻。以禮大臣。而俾大臣又欲知分義。以答予意也。噫大臣知歟。不知歟。借曰不知。則傳敎之謄宣。箚批之示諭。俱在往宵之初昏。則措辭胥命。卽是相府例讓之舊例。何故幷與例讓而擔却。竟日經夜。側聽者久矣。訖此寂然。漠無聞之。及今問諸樞府。始有啓草之言送者。一見使之大怕。予於此大臣分義紀綱。不欲費辭。而下官不職之歎。胡至此甚乎。予之所以慨然發歎。久而無訛者。別有意焉。惜大臣之名也位也職也。此備忘之下。大臣必將待命。待命之入。予又將命以勿待命。於是乎朝綱之掃地。可以無餘地。噫朝綱非予之朝綱。四百年相傳之朝綱。予豈敢忽諸。且念做實政之道。亦不可一味含容。反壞敬大臣之義也明矣。昨日以前事。付之下官不職。旣罪御將。安庸更議。至於今日之游辭緩聲。尙不胥命。揆以朝綱。所失非細。此是大臣一人之事。亦無下官可以移罪之道。略施薄譴。未必不爲安大臣心之一端。罪御將。卽爲大臣之官。尊朝綱。亦爲大臣之官。領府事李溵罷職。
정조 1년 · 강
有政。吏曹判書李重祜。參判權噵。兵曹判書李徽之進。
정조 1년 · 목
以洪梓爲大司憲。趙英鎭爲大司諫。金鍾厚爲掌令。申應顯爲校理。李在學爲修撰。徐有慶爲刑曹參判。沈鑧爲工曹參判。李漢膺爲右尹。洪樂性爲判義禁。徐浩修李明植爲同義禁。徐有慶李瀁趙圭鎭爲副總管。
정조 1년 · 강
飭南城逋吏隣族之徵。
정조 1년 · 목
敎曰。南城逋吏。至於四千右之多。陰雨之備。果焉在哉。良覺寒心。而聞徵捧之弊倍於他邑。侵及於隣族之隣族。而甚至於不當干之隣族。將有難奠之慮云。噫手記國穀者。自有典刑。隨法重繩。刻期督捧。烏可已也。而如彼無辜之民。豈不哀憐。新府尹想已到任。所謂吏逋。各別督捧。無或緩忽。若其隣族之徵。切勿循舊。俾我保障之民得以息肩。追聞御史囚繫者七十餘人之多云。其中亦有輕重之別。暑月久滯可悶。所逋最多之類。姑難容易決放。而其餘如干穀逋者。府尹或放或治。期於充納事分付。
정조 1년 · 강
命罪人吳孫興李光點結案稟處。
정조 1년 · 목
刑曹啓言。罪人吳孫興。今又承款。李光點打殺朴世興節次。一一遲晩。依例結案取招。請稟處。允之。
정조 1년 · 목
國榮曰。 惠慶宮症候益勝乎。予曰。比昨稍勝矣。予曰。廣尹之區別現告事甚可訝。雖拿處後。容有分揀之道。而只以磨勘者捧現告。可謂斑駁矣。國榮曰。只憑備局回啓捧現告。故如是矣。
정조 1년 · 강
召見藥院三提調于尊賢閣。都提調鄭存謙。提調具允鈺。副提調洪國榮。
정조 1년 · 목
予曰。 王大妃殿。自日前以暑症有靡寧之 候。今夜越添。朝後則 氣度上升。膈間痞滯。症勢不輕。誠爲焦悶。當今醫女入 診。而先以順氣之劑煎用爲好。令諸醫議定也。存謙曰。徐命緯外諸醫未及入來。只令命緯議定乎。予曰。依爲之。命緯曰。此是受傷於暑氣。轉成癨氣。茹藿湯入人蔘一錢進御。則似當順氣開膈矣。予曰。 慈候非輕。古亦有例。令醫官入 診何如。存謙曰。先以醫女診察。觀其症勢。更爲入 診似好矣。國榮曰。 內殿患候。醫官診 候。事涉重難。姑令醫女診察好矣。予曰。醫女速爲待令於 王大妃殿差備事分付。
정조 1년 · 강
王大妃殿。進御茹藿湯本方如人蔘一錢命煎入。
정조 1년 · 강
命藥房三提調本院直宿。
정조 1년 · 목
敎曰。以 慈殿患候。旣命直宿。今日次對停。
정조 1년 · 목
予曰。 王大妃殿患候添劇。症勢頗重。不可不令醫官入 診矣。存謙曰。醫官入 診。終是重難。姑令醫女詳細 診察好矣。予曰。然則予當率醫女。持湯劑入 診。卿等率諸醫隨來。姑待於興福門外可也。藥房諸臣及諸醫隨詣待令。予曰。第二貼亦爲煎待可也。予少間還出。下敎曰。醫女已爲入診。諸臣率諸醫隨予來便殿。詳問 脈候後議定湯劑可也。予還御普賢閣。予曰。醫女各陳所見。雪梅曰。 脈候右寸關尺沈弱。左寸關尺微細矣。貴蟾色伊。所奏與雪梅同。予曰。膈塞寒戰之時。何以知其沈微。雪梅曰。有時寒戰。故 脈候實難測度矣。道烱曰。此是 氣度壅滯。不能斡旋之致矣。存謙曰。令醫官議定。繼進湯劑乎。予曰。依爲之。絢曰。以暑癨隔間痞滯之 候。茹藿湯加檳榔草果進御好矣。予曰。果爲萬全之劑乎。道烱曰。小無慮矣。旣加檳榔草果則人蔘當加五分矣。
정조 1년 · 강
王大妃殿進御茹藿湯。前方中加檳榔草果一錢。人蔘五分。命一貼煎入。
정조 1년 · 강
召見大臣于興政堂。領議政金尙喆。左議政鄭存謙。右議政徐命善。
정조 1년 · 목
尙喆等曰。 王大妃殿問 安。不勝驚慮矣。予曰。似有彌留之慮。誠甚焦迫矣。予曰。次對旣命停止。故召見卿等矣。予曰。領府事之事。更何索言乎。予所以寒心者。朝廷不尊。紀綱不立。此莫非予之自反處也。其誰尤咎。尙喆曰。領府事素甚醇謹。而今番事實可怪矣。予曰。醇謹者如此。則其他何論。予曰。廣州事誠可悶也。不可不從速處分。而政院之捧入現告。若是淆雜。此豈自下之所可區別者乎。尙喆曰。誠然矣。予曰。聞李致中逋欠五百石內。三百石則捧納云。可謂功過相準。而別倉開閉。旣已當之。則亦不可謂無罪。且聞御史所奏。則李致中已報巡營。而巡營不爲應答云。此則咎在監司矣。京畿監司趙時俊可謂得人。而旣入於廣州現告。則勢難酌處。此亦奈何。命善曰。軍餉體重。而有此虛錄。有不可容恕矣。
정조 1년 · 강
罷平安監司徐命膺職。
정조 1년 · 목
敎曰。守令之賢否。而生民休戚係焉。是以。監司考守令治民之績殿最之。其事也至重。其政也至大。豈非難愼者乎。朝廷之委道臣以方面之任者。又莫先於考績。而若其不審於考績。則決不可不罪。箕伯之昨冬狀請寧遠守之仍任也。旣曰寧遠賑邑之中災荒尤甚。民皆有流離之患。而該郡守至誠安集。賴以奠居。今番貶目之中。反曰勤勵麤疏。長短不掩。六朔之間。何其長短之相反。至此之甚乎。貶目若就事功上言。則人固有不克有終之歎。無怪其昨勤今慢。而此守則旣以麤疏爲目。是指氣質而言也。然則半載之間。決無變化之理矣。且性旣麤疏。則守令之爲政。莫密於賙賑之政。則麤疏之人。其能善於賑政乎。然則仍任之請。貶題之中。道臣不職之失。無出於二者之間。已前之曲恕旣多。復何可一味含忍。平安監司徐命膺罷職。
정조 1년 · 목
敎曰。副提調持加減心腎湯入侍。○國榮曰。 王大妃殿患候若何。予曰。湯劑 進御後。稍有變勤之節矣。
정조 1년 · 강
召見江華留守金鍾秀。副校理鄭志儉于尊賢閣。
정조 1년 · 목
予曰。廣州府尹。其時果以逋欠事報于巡營乎。志儉曰。其時廣尹適到巡營。言次之間。略有酬酢。而初無報營之事。且南漢軍餉。非巡營所管。故雖報逋欠。當報於守禦廳云矣。予曰。沁都官事。能無未及收刷之慮乎。鍾秀曰。別無收殺之事矣。命退。
정조 1년 · 강
命承旨李世奭推考。畿甸雨澤狀啓催促。
정조 1년 · 목
敎曰。宵旰之中。一霈一暘。俱是關心。則身在畿輔。密邇城闕。分憂之念。宜倍他道。而昨日以後。雨過四尺。而畿甸雨澤狀啓。尙不來到。何其與近日海湖昨雨今聞之勤太異乎。前此同副亦何請推於西南道臣。而不及於畿伯乎。同副承旨李世奭推考。自初七日之雨。狀聞之稽忽極矣。屢勤飭敎。則又何不動念。宜有所處分。而以他事旣已就理。今無可論。狀啓只令催促。
정조 1년 · 강
有政。吏曹判書李重祜進。
정조 1년 · 목
以洪明浩爲持平。尹東暹爲左參贊金鍾秀爲京畿監司。
정조 1년 · 강
以洪樂純爲平安監司。李福源爲江華留守。竝備薦也。
정조 1년 · 목
敎曰。畿伯旣佩沁留之兵符密符。則所佩之符交龜。然後可以到任於畿營。畿伯交龜時急。江華留守薦望。斯速擬入。
정조 1년 · 목
國榮曰。 王大妃殿患候。加減若何。予曰。一樣矣。國榮曰。湯劑 進御後。膈滯之 候可勝乎。予曰。姑無顯勝。而比之朝者。不無動靜矣。予謂徐龍輔曰。海伯何時下去乎。對曰。將待撤直後辭朝矣。予曰。此時方伯不可遲滯。雖撤直前。下去無妨。
정조 1년 · 강
命下番軍賞試才置之。
정조 1년 · 목
御營廳啓言南小營新番軍兵點考。下番軍兵賞試才。令中軍代行事。敎以雨勢如此。況且日熱如此。賞試才置之。
정조 1년 · 강
命承旨推考。下吏勿治。
정조 1년 · 목
敎曰。還穀何等重也。雖有自上區別之敎。猶難區別。今乃置其官員。而諉之下吏。豈有如此之稟乎。承旨推考。下吏勿治。
정조 1년 · 목
因藥院 王大妃殿入 診啓稟。敎以待下敎入侍。
정조 1년 · 목
國榮曰。 王大妃殿患候。夜來如減何如。予曰。別無加減矣。國榮曰。聞醫女所傳之言。則有頭痛之候。今則何如。予曰。自昨初昏後。果有頭痛之 候。而不甚大段。病患似有彌留之慮。誠爲焦悶矣。國榮曰。臣等與醫官相議。則以爲癨氣稍解。而暑症未退。六和湯加人蔘白豆蔻 進御。則可以理氣滌暑云矣。予曰。人蔘白豆蔻。加入幾錢云乎。國榮曰。各入一錢云矣。
정조 1년 · 강
王大妃殿進御茹藿湯。今姑停上。加減六和湯本方中。加人蔘一錢白豆蔲一錢。命自今日煎入。
정조 1년 · 강
命前領府事李溵中途付處。
정조 1년 · 목
敎曰。心有所念悽。則政不得其正。每當注措之際。予未當忘此意焉。以是日昨罪李溵也。罪名止於。罷職者。竊附忘怒觀理之義。更欲熟慮細究故也。今則已閱二三晝夜矣。於是乎予之所慮者旣熟。所究者旣細。而益覺其處分之太歇。將有君綱下墜。臣分上凌之慮。而始又知日昨處分之非出於忿懥也。大抵君上罪臣下也。若以不當罪之事罪之。大臣爭之。言官諫之。固無所不可。而往古來今。焉有被罪之臣。乃於甄敍之後。托以辭箚。敢向君上。肆陳嘲侮之說。了無悚仄之意。有若浮薄卑賤之徒。被人譏斥。對章友詈之習者然乎。噫此何等變怪也。而究其故。卽今日臣下之心。無朝廷而然也。是豈細故也哉。昨於大臣入侍。咸曰。彼大臣性本欠於詳密之致云。予則曰。欠於詳密之人。則怵畏之心固倍他人。而猶且然矣。外此予不欲畢說。使諸大臣更致紛擾也。往在 肅祖初年。以大臣被譴者何限。而其時大臣及其辭章。不敢以一言半辭之或欠於嚴畏之分者陳之。今也李溵。有何無於古之分義。而作此擧哉。此非溵之分義也。卽是主威不立而然也。今日朝廷大官以下。果能於日昨備忘之下。怵然悚然。背汗浹衣乎。果亦無越人見秦瘠之嫌乎。予之所深惡者。豈在於李溵而已哉。爲人君不得罪有罪之一大臣。而使君綱委靡。國勢不振者。實爲大慮也。李溵決不欲深責。而李溵而如此。則繼此設有拔扈之大臣犯分凌上者。名以人主。其將俛首聽命。莫敢誰何乎。況些少譴罷。必皆欲售詆上之計。則於削職何以哉。門黜何以哉。又於付處竄配何以哉。經日經宵。予之思抑已深矣。到今君綱爲重。大官爲輕。予決不可復循柔懦之習。使四百年君綱。從予壞矣。前領府事李溵。亟施中途付處之律。○李溵付處配所。斯速定入事分付
정조 1년 · 목
敎曰。副提調持加減心腎湯入侍。○予曰。 慈殿患候。非但元氣之積敗。亦多受傷於暑濕。上氣之症頻發。此非一時所崇。多用調理之劑。然後可以奏效矣。國榮曰。若治暑濕。則元氣自至復常。六和湯誠是當劑。人蔘豆蔻之屬旣入。則可以溫補胃氣。聞諸醫之言。則退暑之前。此湯劑連爲 進御。穩當云矣。予曰。諸醫之所見旣如此。則姑觀症 候之動靜。更議他劑爲好矣。
정조 1년 · 강
召見承旨徐有防。校理鄭志儉于尊賢閣。
정조 1년 · 목
予曰今番御史。以書啓觀之。極爲詳明。文藝吏治。可謂兼備矣。且終日米塵中。精神不亂云。此亦可尙。書啓中九百石。皆別倉逋欠乎。志儉曰然矣。予曰。手記之弊。御史旣能發覺。則其守令何不覺察乎。志儉曰。臣則査實然後知之。而自前守令。則只見文書。文書中皆爲充數。故似未覺察矣。予曰。別倉門鑰在何處乎。志儉曰。雖在府尹處。而至於封開庫之時。則別將報于守禦廳後爲之云矣。
정조 1년 · 강
命別倉逋欠添問目以問。
정조 1년 · 목
敎曰。別倉逋欠。至於九百餘石之多。現發雖在於時府尹。而雖以前府尹言之。無論磨勘與未磨勘。其不能反閱。不得發奸之罪。與時府尹固無間隔矣。前府尹皆以他庫餉穀逋欠事就囚。該府或不以別倉事添問目以問。則事近昧然。以此卽爲分付該府。
정조 1년 · 강
命承旨玉堂竝敍用。
정조 1년 · 목
敎曰。不參廷 候諸臣。旣已給牒敍用。伊日承旨玉堂。不過生疏之致。竝給牒敍用。
정조 1년 · 강
命御將具善復復授前任。
정조 1년 · 목
敎曰。今何區區。前御營大將具善復敍用。復授前任。牌招傳授命召。
정조 1년 · 강
以鄭弘淳爲戶曹判書。
정조 1년 · 목
敎曰。戶曹判書前望單子入之。又敎曰。前判書鄭弘淳。新授度支職牒還給。仍爲敍用。又敎曰。處分宜無異同。問 安不參人員。一竝給牒敍用。
정조 1년 · 강
命黃海兵使李漢泰越俸一等。
정조 1년 · 목
因黃海兵使李漢泰褒貶啓本。敎以卿之不審大矣。姑先越俸一等。卿其知之事。回諭。
정조 1년 · 강
付處李溵于長淵府。
정조 1년 · 목
義禁府啓言。前領府事李溵。淸州牧中途付處。請押送。允之。敎曰。判義禁從重推考。配所更爲磨鍊以入。○義禁府啓言。付處罪人李溵。長淵府更定配所。請押送。允之。
정조 1년 · 강
命問 安後日次入侍。
정조 1년 · 목
因藥院 王大妃殿入 診啓稟。敎以後日次入侍。
정조 1년 · 강
孝明殿。命親祭。
정조 1년 · 목
因香室朔祭受押單子。敎以代押 孝明殿親祭。
정조 1년 · 목
國榮曰。 王大妃殿患候。有差勝之勢乎。予曰。比昨顯有減勢矣。問 安今旣顯勝。今日則可以撤直矣。國榮曰。症 候姑未快復。則徑自撤直如何矣。予曰。 患候幾至復常。小小餘症。自當天和。當此盛慹。諸臣之多日直宿。 慈殿亦以爲悶。不可不仰體 聖意也。
정조 1년 · 강
命自今日藥院撤直。
정조 1년 · 강
命禁府赴坐該堂推考。
정조 1년 · 목
敎曰。昨以別倉事。令該府添問目者。非謂府尹之不能釐正也。及見該府公事。以不能釐正爲問目。殊欠綜密。昨日禁府赴坐該堂推考。
정조 1년 · 목
予曰。久闕賓對。時急稟事。必多積滯。再明日當依例爲之乎。國榮曰。卽 國忌正日。必以齋戒頉稟矣。
정조 1년 · 강
命再明日次對。依例來會。
정조 1년 · 목
予曰。源淸則流潔。本固則末茂。且諺曰。水淸無大魚。斯言豈不然乎。一自均役設立之後。列邑守宰之所食。皆失於公家。只餘量外耕田。而此亦見奪於宮坊。其爲守令者。旣無他着手之處則烏得兌科外非法之事乎。國家旣爲此要利剝割之政。只責守宰之廉白。是豈不歉然乎。均役之法。雖云一疋爲二疋。此眞所謂割肉充腹。今則雖難革罷。其害則多矣。大抵我國什一之稅。甚是薄賦。而轉襲謬規。雜出名目。至如三手糧選武布之類。亦莫非欺民之事也。鎭衡曰。均役之法。誠爲今日之痼弊。非但列邑守宰皆受其害。八方民庶。莫不被其病矣。予曰。日熱如此。滯囚可悶。待禁府公事判下。禁府堂上姑勿罷坐。仍爲照律以入之意分付也。
정조 1년 · 목
敎曰。滯囚可悶。當日回啓。○義禁府啓言。廣州前府尹趙㻐許多逋欠。不能摘發。杖八十收贖。奪告身三等。私罪施行。○尹東晢金㶊柱趙鎭寬趙時俊。餉逋至於四千餘石。身爲磨勘守令。矇不覺察。竝以此意照律。杖一百收贖。告身盡行追奪。私罪施行。竝敎以功議各減一等。又啓言廣州前府尹李致中。軍餉逋欠四千餘石。請議處。敎以別倉之流來手記之弊。府尹旣已枚報。則與掩置不聞。大有間焉。五百石欠縮。雖是時府尹之時。而見縮出於不以石分糶。斛量出給之致。此亦可見留意糶政之一端。不害爲功過相準。登時不卽報聞事。出於擔當收殺。期於畢捧之意。則亦與全然抛置。不可比而方之者。至於別倉九百石虛簿事。毋論府尹之當等前等。旣在本府。不能査括摘發。則其矇不覺察之罪。在所難免。況別倉封開。與各倉有異。府尹自專。則府尹若於未收殺之前。爬櫛手記。摘奸穀簿。雖非大反閱。豈有不知之理乎。以此議處。觀此供辭。丙申條九百石中。亦有己丑等年條之混錄納招。其在綜核之政。不可勒歸於丙申中混錄委折。各年條當該府尹。使之一一指名現告。以爲勘處之地。又啓言李致中更招。現告守今朴志源李得宗身故。趙鎭寬方在時囚。更爲發問目取招。杖八十收贖。奪告身三等。私罪施行。敎以功減一等。又啓言廣州前府尹李漢昌。餉逋至於四千餘石。身爲磨勘守令。矇不覺察。杖一百收贖。告身盡行追奪。私罪施行。○申光緝。許多欠逋不能摘發。照律杖八十收贖。奪告身三等。私罪施行。敎以李漢昌功減一等。
정조 1년 · 목
國榮曰。 王大妃殿靡寧之 候。益臻差勝乎。予曰。今日則顯勝矣。
정조 1년 · 강
召見承旨李世奭于尊賢閣。
정조 1년 · 목
予曰。承旨之年今幾何。世奭曰。六十二歲矣。予曰。有子幾人。對曰。只有一人。予曰李宗燮乎。對曰然矣。
정조 1년 · 목
敎曰。以昨夜觀之。部將之疏迂可知。此等事不能檢飭。設置兵曹。將焉用哉。門禁之蕩然。從可知矣。方欲無時摘奸。隨現嚴處。以此嚴飭兵曹。
정조 1년 · 강
命親祭侍衛以入直磨鍊。
정조 1년 · 목
敎曰。日熱如此。明日親祭時。總府兵曹宣傳官外。其他侍衛。皆以入直磨鍊事分付。
정조 1년 · 강
命兩銓抄闕單子書入。
정조 1년 · 목
因吏曹來初二日都政取稟。敎以雖非親政。兩銓抄闕單子書入。
정조 1년 · 목
敎曰。副提調持加減心腎湯入侍。○予曰。杖有大小。枷有厚薄。隨其罪之輕重。所以區別者也。近來則古法漸弛。便成謬規。勿論罪之輕重。京司與外方。皆用大杖厚枷。暴官虐吏憑此。而不無枉害人命之弊。此豈古 先王欽恤之意哉。國榮曰。聖敎誠至當矣。
정조 1년 · 목
予曰。李致中供辭來到持入。有防還奏曰。以 國忌齋戒。不得開坐云矣。予曰。滯囚可悶。其令今日開坐。雖已罷坐。待承旨進去後罷歸事分付。方有下敎事。刑曹堂郞亦爲來待於本曹事。竝爲分付也。予曰。禁府刑曹笞杖及枷杻。各以罪之輕重。皆有大小制度。承旨須一一照法準視後。若至夜深。待明朝啓辭也。
정조 1년 · 강
飭京外笞杖枷杻之制。
정조 1년 · 목
敎曰。予嘗觀諸宋時古事。藝祖卽一中主。慮其獄囚之瘦死。開國之初。命諸州長吏恤繫囚。又以暑盛。詔獄吏五日一檢視。灑掃獄戶。洗滌杻械。貧者給食。病者給藥。小罪卽時決遣。自是歲以爲常。寡人以爲趙宋屢百年基業之綿遠者。未必不基於此矣。況我 列祖欽恤之盛德。卽我家傳授心法。而矧予小子。叨承丕緖。敢不式克欽承。對揚 休烈之萬一也哉。凡係欽恤之政。固當隨處惕若。而今當暑月。又値三伏。死囚之滯獄者。屢被栲掠之餘。繫之枷而鎖以杻。眞所謂蓬頭鬼形。與鳥獸無異者也。噫當刑而不刑。當殺而徑放。適足爲啓僥倖之門。增罪戾之道。殊非刑期無刑之義。初不可擬論。而其於審恤之政。勿以大罪小罪而區而別之。一倣宋朝之古事。擧而行之。抑或爲欽哉之一道。咨爾京外有司之臣。其宜惕念者。至若刑具。制各有度。笞杖之長廣圓徑。枷杻之尺寸斤兩。視罪淺深。而異其制焉。卽是不易之關和也。近聞京外決獄之地。率多不遵法制之歎。以己之私而法亦隨而低昂。不免爲官長餙怒之具。可勝寒心。噫法者天下平也。雖以人主操其柄而御其權。猶且不敢以一毫徧私干於其間。況於命吏哉。可竝知委京外。恤囚斷獄之際。體予申勤之敎。恪謹遵行。予聞化自近出。政由內始。京師之獄。如彼其雜亂。則外邑奚論。刑房承旨馳詣法府法曹。取其笞杖枷杻之不如法式者。一竝收聚。照法準視。條列以聞。外邑亦當鱗次差遣御史。抽栍憑驗。如其犯者。隨現重繩。斷不饒貸。諸道方伯及居留之臣。爲先發送褊裨。逐邑摘奸。劃卽釐正。俾無從後現發之事。已前之違越格式者。非止一二年之弊。則諸道査閱之時。雖有現發者。除非大不法之刑杖外。屬之令前。姑勿上聞。只令卽速革除事。一體知委。
정조 1년 · 목
予曰。禮樂刑政。卽是王政之先務。笞杖釐正之後。刑政庶不濫觴。而至於國朝禮文。極其疏漏。旣無典禮之一定。每有臨時之做錯。不可不詳校議定。而事係重大。不可草率。誠甚難矣。國榮曰。誠如聖敎。而茍非明於禮學。達於古典。則固不敢輕議典禮。招延山林。博採群議。折衷於儀則度數之制。此非一朝一夕之所可變通者矣。
정조 1년 · 강
遣承旨。詣 宗廟 　徽寧殿　 延福殿景慕宮奉審摘奸。
정조 1년 · 강
詣 孝明殿展拜。
정조 1년 · 목
具布裹翼善冠。布圓領袍。布裹烏犀帶。乘輿出興泰門。○敎曰。御將尙不入來乎。連爲催促。詣 孝明殿展拜訖。還入齋室。○敎曰。御將雖是一品。此則有關紀律。入參若或遲滯。當以軍律從事。以此分付。
정조 1년 · 목
領議政金尙喆等曰。當此極熱。聖體之連爲勞動。誠甚可悶。且秋 享在近。今番朔 奠。姑令攝行。是臣等區區之望也。予曰。當自量爲之矣。尙喆曰。臣幸際一初之政。特蒙不棄之恩。在臣分義。固不敢言私。而衰病轉甚。筋力無餘。奔走效勞。實無可望。且臣本末長短。聖明之所俯燭也。以公以私。實難蹲仍。區區血懇。從當仰暴矣。予曰。過矣過矣。此何言乎。右議政徐命善曰。領相以向來祈雨祭官。錫馬之典。甚爲不安矣。予曰。此亦過矣。伊後甘雨連注。故意謂必不得更辭矣。今何復言乎。尙喆曰。臣雖無狀。此馬決不敢承受矣。予曰。大臣錫馬。豈可還收乎。尙喆曰。若有一分可當之勢。則豈敢若是煩瀆乎。予曰。然則不可不下敎矣。予曰。頃以兩司承旨改望事所下傳敎。卿等見之乎。尙喆曰。臣等伏見下敎。不勝欽歎矣。予曰。若一竝削拔。則於渠輩。亦必子孫之累矣。命善曰。聖敎誠然矣。此備忘下後。人心莫不悅服矣。尙喆曰。承旨望淆雜。近年爲甚。地處凡百。初不檢擬。而多有濫擬者。至於今番見拔之後。則人皆混疑其有釁累。至若玉石莫分。此後則宜擇其中之無故人。間間備擬。然後可爲分揀之道矣。命善曰。是以。頃日政事中亦有擬望者矣。予曰。其中罪之可恕者。其在聖世無棄物之意。置之無妨。而至於不可不罪者。則亦豈可全然掩置乎。予曰。左承旨持丙申八月日記入侍。命鄭民始讀奏親鞫入侍日記訖。予曰。徐有臣朴宗甲李義駿等之罪。如有一分可恕之道。則此皆故家世臣之裔也。予豈欲棄之。而渠輩豈敢以此等事摩弄於予乎。有此心腸。則其無所不爲。推以可知。然尙今掩置。使同平人。至入於承宣之望。豈有如許道理乎。尙喆曰。其時入侍下敎。臣則坐處稍遠。未得詳聞。今見日記。而後始知渠輩負犯至於此極也。其中盧聖中事。尤極兇慘矣。予曰。其前則無此言端。故徐有臣至爲忠淸監司。而亦置之矣。命善曰。此日記外人必無知者矣。予曰。李義駿輩。豈有不知之理乎。予曰。此輩旣不入於官望。又不加以罪名。則殆同非僧非俗。無所歸屬。當處分後有結末矣。命善曰然矣。
정조 1년 · 강
命柴宮山猪島等處還作封山。
정조 1년 · 목
領議政金尙喆啓言。統制使李昌運狀啓。以爲因禮曹啓下。關 元陵位田劃定漆原縣龜山鎭柴宮山猪島等處松田。而 陵監下來。樹木剪伐廣墾。地方官眠同摘奸。則松木幾億萬。不出十年。可成船材。且其土地瘠薄。民不願耕。設或肥沃。爲其五六十結之地。撤罷七八十里鬱密之松山。利害懸殊。位田移定事。請稟旨分付矣。位田才特敎有所劃給。依前還作封山。已䂨之木。自統營一一屬公。補用於向後船材。而此等事例有陳告人而然。其從中牟利之習。不可不隨現重繩。使該營各別査出。嚴刑定配之意。請一體分付。從之。
정조 1년 · 강
命江都添餉湖南米令前蕩滌。依嶺南例施行。
정조 1년 · 목
領議政金尙喆啓言。因江華留守金鍾秀所啓本府添餉條。湖南別會耗米前後未送之數輸納之意。請筵稟分付矣。全羅監司李普行狀啓。以爲添餉米事。辛巳定奪。而當年條以均廳添價條。相換輸送。其後以賑餘難辦之意狀聞。自在勿論。自甲申至丙申條六千五百石。本道屢經兇荒。臣營別會之數。逐年減縮。前後道臣之一未擧行者。果緣拮据之無策。餉米一款。特爲還寢事。請稟旨分付矣。江都添餉之湖南則米五百石。嶺南則錢一千兩。自有朝家定式。而嶺南則至今擧行。湖南則徒歸廢閣。論以國體。殊極未安。數十年不上送之米。一時責出於其後道臣。則實爲行不得之政。而雖此後五百石之年年運納。亦有事勢之難便者。依嶺南例。使秋捧之道臣。輸送一千兩錢。則次次作米。可以添補軍餉。請以此分付擧行。敎以不可徒擁虛簿。令前未輸者蕩滌。自今後依此施行可也。
정조 1년 · 강
命寧越府代捧還穀還作本色。
정조 1년 · 목
領議政金尙喆啓言。江原監司金履素狀啓。寧越府使李普溫報牒。以爲本府還穀辛酉以後代捧各穀。爲八千七百五十七石零。監色逋欠。六千五十三石零。而前前府使朴師崙自犯單代捧亦至八百七十二石矣。代捧守令及逋欠監色罪狀。令攸司稟處。而近萬石皮穀。一二年內換作正穀。其勢末由。每年一千石還作本色。而如非尤甚災年。不能準數還作之守令。繩以還穀未捧律。請令稟旨矣。最初代捧。適當災年。而其後尙未還作本色。事極驚駭。前後守令。照法勘處。每年一千石還作。道臣商量事勢。有此論列。依請施行定式之後。守令施律。亦爲得宜。請以此擧行。從之。
정조 1년 · 강
命渭原郡燒戶會付米題給。
정조 1년 · 목
領議政金尙喆啓言。平安監司徐命膺狀啓。渭原郡民家失火。延燒爲四十五戶。會付米考例題給事。請稟處矣。請依請擧行。從之。
정조 1년 · 강
命前統使李邦綏拿處。馬牌嚴飭推尋。
정조 1년 · 목
領議政金尙喆啓言。前統制使李邦綏路中所失馬牌。尙未推納云。李邦綏拿問處之。馬牌嚴飭所經諸道。使之推尋後。啓聞之意請分付。從之。
정조 1년 · 강
命槐院上博士拿處。
정조 1년 · 목
領議政金尙喆啓言。槐院分館。已有朝令。而尙不擧行。事體誠極未安。當該上博士。請拿問處之。從之。
정조 1년 · 강
命禮部回咨撰出。轉送北京。
정조 1년 · 목
領議政金尙喆咨言。月蝕已過。禮部回啓。依例撰出。定禁軍下送灣府。傳送鳳城。請轉送北京。從之。
정조 1년 · 강
命昨年使行諸般公用蕩滌。
정조 1년 · 목
領議政金尙喆啓言。昨年謝恩使行。不虞備銀子四百二十五兩。諸般公用。已有副使之筵稟云。蕩減之意。請分付該道。從之。
정조 1년 · 강
命判尹蔡濟恭重推。呈辭還給。
정조 1년 · 목
領議政金尙喆啓言。判尹蔡濟恭尙不行公。至撤辭單。諸翰林旣出之後。何可一任其撕捱乎。從重推考。請申飭行公。從之。敎以呈辭還給。仍卽牌招察任。
정조 1년 · 강
還差惠堂備堂鄭弘淳。
정조 1년 · 목
敎曰。戶判所兼惠堂。何不還差乎。領議政金尙喆啓言。惠堂備堂請竝還差。從之。
정조 1년 · 강
社壇獻官賞典。命姑勿擧行。
정조 1년 · 목
敎曰。初九日所下 社壇獻官以下賞傳敎。姑勿擧行。以安大臣之心。
정조 1년 · 강
命江華北一場事分付新留守。狀聞後稟處。
정조 1년 · 목
左議政鄭存謙啓言。江華北一場。年前爲宮房所換。今旣出給宮房所換之土。還推本寺所失之場。以依前放牧之意筵稟頒布矣。向者沁留以還屬放牧之意有所陳達。今番取種馬下送之時。亦不直爲放牧於此場者。寔出商確共濟之意。而至於還屬一款。則本寺所失之牧場。還其代土。推出於宮房。不屬本寺。屬之何處乎。沁留以請屬本府之意。有所就議於臣者。臣則防塞矣。本寺牧場吉祥佛恩仁政三處。曾已移屬於本府。則朝家之軫念保障。可謂無餘蘊矣。此場之又屬本府。決是行不得之事。但聞前留守之言。則民情之不願屬於本寺者。以其或慮牧官之侵漁故也。踏驗收稅等節。發遣本寺郞廳。看審摘奸。一依本府收稅例。則重牧之政。恤民之意。竝行而不悖。如是定式之後。牧官如有違越事目之事。則從重勘罪之意。行會分付。請以爲永久遵行之地。敎以以此分付新留守。論理狀聞後。自本寺稟處可也。
정조 1년 · 강
三司大臣禮堂啓請拿鞫盧聖中。賜批。大司諫趙英鎭。執義任觀周。校理南鶴聞。
정조 1년 · 목
三司啓言。徐有臣朴宗甲李義駿俱以傾邪之人。乘間書筵出入之時。敢生日後媒寵之計。至以盧聖中不仕 先朝之說。肆然奏達。其罪犯如此。外間不能詳知。尙今使之偃處城闉矣。今聞日記命讀。不勝憤惋。豈可一時容貸乎。爲先極邊遠竄宜矣。批以始何發啓乎。觀周啓言。所謂徐有臣等負犯。蓋由於盧聖中。聖中於 先大王朝。不着帽十有餘年。則此 先大王之逆臣也。渠何敢着帽事殿下乎。臣謂拿鞫嚴問宜矣。鶴聞啓言。徐有臣等。以盧聖中不仕之說仰陳者。極爲陰慘。兩司之請。卽賜允從。批以爾言亦是。而已諭於臺批矣。領議政金尙喆啓請。亟從臺臣之請。批以予非靳惜。而盧聖中旣請拿鞫。則徐有臣等豈可只請遠竄乎。禮曹判書洪樂性。兵曹參判徐浩修啓請。亟允臺啓。以嚴堤防。批以臺啓之靳允。以不請鞫而請竄也。非欲靳惜於竄配也。
정조 1년 · 강
關王廟修改。命立秋後擇日。
정조 1년 · 목
敎曰。聞宣傳官之回奏。東南 關王廟之內及廊宇。雨漏及頹圮處甚多。卽爲修改。○又敎曰。日字立秋後旬前擇日。獻官以武將塡差事分付。
정조 1년 · 목
敎曰。副提調持加減心腎湯入侍。○國榮曰。日氣酷熱。親行朔 祭。誠爲悶慮矣。予曰。久未行禮。情理益覺廓然。雖是苦慹。今番則當爲親行矣。
정조 1년 · 강
命御將具善復越俸十等。
정조 1년 · 목
敎曰。雖輔國。旣是將臣。則諸將臣入侍命下之後。設有處義之可言。不爲來待於闕外。偃在其家。此何道理。御營大將具善復。越俸十等。勿揀赦典。
정조 1년 · 강
召見大臣以下于齋室。領議政金尙喆。左議政鄭存謙。右議政徐命善。戶曹判書鄭弘淳。禮曹判書洪樂性。兵曹判書李徽之。訓鍊大將張志恒。御營大將具善復。禁衛大將洪國榮。總戎使李漢膺。禁軍別將柳鎭夏。御營中軍金相玉。禁衛中軍李敬懋。總戎中軍李明運。兵曹參議鄭述祚。
정조 1년 · 목
予曰。李溵之處分。卽以臣分也。非以御將也。御將焉敢引作自己處義乎。且入侍命下之後。偃然在家。初不來待於闕外。分義紀綱。掃地盡矣。豈不萬萬駭然乎。且一番罷職。足可以伸其廉隅。則身爲武將。尤何敢若是乎。命善曰。旣佩密符。則設或有廉隅之可言。豈敢一時遲滯乎。尙喆曰。旣命入侍。而亦不來待於闕外。尤極未安矣。予曰。不可以罷削薄勘而止。當下傳敎矣。御營大將具善復。惶恐先退。予曰。棍制釐正。雖非太事。而法令設立之初。不可不詳審矣。各處棍杖大小尺數。兵判皆爲錄入乎。徽之奉進所錄。予詢訓將。志恒曰。五寸則太重。四寸則太輕矣。予曰。四寸五分爲之則何如。至於都監。比他軍門。稍爲差等無妨矣。予嘗仰聞于先朝。以御前所用之棍。則稍異於各軍門所用爲敎矣。且以法府刑杖言之。親鞫推鞫之杖。亦各異等。則此亦不可無差等矣。命善曰。誠如聖敎矣。志恒曰。棍制磨鍊。廣則四寸五分。厚則八分。長則五尺五寸爲節目似好矣。予曰。今所釐正。只欲齊其不齊而已。比前所用。實無減縮者矣。國榮曰。大將以下中軍千把總所用之棍。次次減其分數似好矣。予曰。以此磨鍊好矣。中軍以下所用之棍。本來過重云。諸將臣更爲看審後。爛加消詳。以爲稟定好矣。至於鐵尺權衡等物。訓將亦爲較正備置也。予曰。棍杖一節。更以思之。其間若多層節則恐不無淆雜之慮矣。予以所見略爲磨鍊。卿等試見之。仍書下小紙。尙喆等伏奉輪覽後。予曰。訓將則率輦下親兵。其所倚任。比他自別。故棍制磨鍊。亦不可無差等。而廣則以五寸一分爲定。其外四軍門大將及兵判所用。竝以四寸九分爲之。而厚則八分。長之五尺五寸。則都監與各軍門。竝同以此磨鍊。則似無太重太輕之嫌。卿等之意何如。尙喆曰。以此爲節目。則似爲適中矣。予曰。諸將臣所見。未知如何矣。命善曰。必無出於此矣。予曰。兵曹旣以次堂入直。則亦用軍門亞將以下所用之棍。似無妨矣。樂性曰。以此磨鍊誠好矣。予曰。大柢立法之初。當慮其來後之弊。今所釐正。若或太輕。則末世人心。必不無弊矣。尙喆等曰。誠如聖敎矣。予曰。薦新條。禮判已爲議定乎。樂性曰。大體則已與大臣相議。而 薦新物種。兹以錄入矣。予曰。卿等見之。尙喆等以此奉覽訖。予曰。 薦新物種。體段重大。而若其無緊於 薦禮。有弊於民間者。則商量釐正。似無所妨矣。以關東生鰒言之。聞其所產之處。則至爲稀貴。而及其到京。輒皆腐傷。如此之類。旣無所關緊。而其爲民弊則大矣。樂性曰。 先朝亦減不緊名色十六種矣。尙喆等曰。物產或有昔賤而今貴。今無而昔有者。擇其物種中不甚關緊者而釐正。則甚好矣。予曰。卿等商量稟定也。尙喆曰。莫重物種。臣等有不敢仰請裁節。當付標以入乎。予曰。付標以入也。待 景慕宮物種磨鍊時。竝爲釐正好矣。
정조 1년 · 강
命兵判重推。入直騎堂罷職。禁喧郞廳拿處。
정조 1년 · 목
右議政徐命善啓言。殿座差備門內。致有雜人攔入之擧。事之驚駭。莫此爲甚。兵曹判書李徽之。從重推考。當該入直堂上罷職。禁喧郞廳。請拿問嚴處。從之。
정조 1년 · 강
承旨徐有防。以金吾秋曹刑具錄啓。
정조 1년 · 목
有防啓言。伏奉聖敎。馳往義禁府刑曹。布諭於有司之臣。仍收聚各項刑具。較諸法典。一一準視。所謂校正板。與法典頗逕庭。府中曹內之板。又各參差。至於秋曹別杖。旣係法外當革。竝此錄來。以備睿覽。
정조 1년 · 강
命御將具善復削板黜送。
정조 1년 · 목
敎曰。御營大將具善復。削去仕板。門外黜送。
정조 1년 · 목
因政院啓稟。有是命。
정조 1년 · 강
全羅監司李普行陳疏乞遞。賜批。
정조 1년 · 목
批以間有實病云。公務委屬可悶。卿之藩任許遞。
정조 1년 · 강
兵曹判書李徽之疏陳私義。乞遞文衡之職。賜批許之。
정조 1년 · 목
疏略曰。臣之區區私義。有不可冒當史事者。臣從父忠愍公臣健命。方 先王昇儲之時。實贊大策。卒陷大戮。數十年間。凡臺閣疏啓。筵席奏對。皆四大臣是非也。論次實錄。凡是非之關係義理者。以父兄之故。削其語而不載。闕其事而不論。不足以傳於後世。又不可也。實錄緣臣私義之難便。不得揄揚其萬一。則臣將爲國家之罪人。此臣之所大懼也。敢陳惻怛之情。曲賜矜察。遞臣文衡之職。使國史就緖而私義得全。批以見卿疏辭。予庸惻然。公事私義。具難强迫。文衡之任。姑爲許遞焉。
정조 1년 · 강
命趙鎭寬依律文施行。
정조 1년 · 목
趙鎭寬前任廣州時。逋欠矇不摘發罪。所當依律文施行放送。而不敢擅便。敎以依律文施行。
정조 1년 · 강
命總戎使李柱國。令該府嚴問口招。
정조 1년 · 목
敎曰。管城餉米乙酉以後各等。雖不及於李柱國者。還報者不下四五十名。而至於李柱國等。九朔在營。無一石還報。若有一分嚴畏國法之心。焉敢若此。關係非細。總戎使李柱國。爲先奪符。令該府嚴問口招。
정조 1년 · 목
敎曰。右副承旨許遞。
정조 1년 · 목
以林得浩爲承旨。金文淳爲大司諫。徐浩修爲兵曹參判。黃景源爲知經筵。李秉模爲校理。李福源爲漢城判尹。孫相龍爲長湍府使。柳孝源爲楚山府使。李祉光爲高陽郡守。李端會爲利川縣監。金載華爲楊根縣監。
정조 1년 · 강
命總戎使李柱國捧拱以聞。
정조 1년 · 목
因義禁府總戎使李柱國供辭。敎以渠之所供。可謂無嚴。身爲武將。若有一分報效之心。則九朔在營。曾無一包之還報。及今事露之後。始乃敢以穀簿磨勘在於歲末。以渠徑遞。有若應是不可還報之事者然。此豈成說乎。設如渠供。歲末文書。雖未及磨勘。九朔之間。果無包米斗粟推移還報之道乎。不足多般發問。以此判付辭意嚴問口招。捧供以聞。○敎曰。總戎使李柱國拿處。代姑勿出代。
정조 1년 · 강
命忠淸前水使金麟瑞反覆究問後啓聞。
정조 1년 · 목
因義禁府忠淸前水使金麟瑞供辭。敎以封山之犯䂨。已是重律。況身爲水閫。稱以戰船改槊。濫䂨許多材木。至於作板裁截。盜賣次流下京江。旣有大臣所奏。則焉敢漫漶說去。全事牢諱乎。所謂供辭。不成貌樣。語無條理。節節窘遁。此供辭勿施。嚴問口招。期於取服。如不直招。原供辭勿爲修啓。反覆究問。吐實納供。然後具格啓聞。
정조 1년 · 목
予曰。祈雨祭。明日又將受香。而旱乾一向如此。勢將更爲親禱矣。國榮曰。仁愛之天。必有所降格於一念對越之誠。豈至於更爲親禱之境乎。予曰。三次祈雨祭。將以一品重臣攝行矣。
정조 1년 · 강
召見下直守令邊將于興政堂。
정조 1년 · 목
長湍府使孫相龍進前。予曰。向日侍衛。適爲召見。而今番副望落點。意亦有在。下去善爲之。高陽郡守李趾光進前。予曰。高陽非但公道。 陵寢最多。陵役凡節浩大。責任非輕。今番御史後。銓曹擇差下送。若無治效之可聞。而無異前倅。則是非朝家擇送之本意。須體此意。善爲之也。利川縣監李端會進前。予曰。下去善爲之。楊根縣監金載華進前。予曰。下去善爲之。無負朝家分憂之意。法聖僉使田光廉進前。予曰。向日已召見。別無可言之事。而今年稅船。最無事到泊。無一船臭載之患。非但民命之不傷。爲經用甚幸。莫非差員善護之致也。不可無賞。故弦弓一張特賜。明年亦善爲護來也。
정조 1년 · 강
召見藥院提調洪國榮于尊賢閣。
정조 1년 · 목
敎曰。副提調持加減心腎湯入侍。○予曰。科製變通。終無好策耶。國榮曰。上古則以三物賓興德。擧言揚。而世級旣降。私意勝公。故其法遂廢。自漢唐以來。以對策詩賦取士。又有明經之擧。而我朝科擧之規。蓋參取漢唐遺制矣。旣不能更復賓興之法。則其所變通。不過近規中損益。而大抵法不自行。待人而行。爲今之計。莫如修明舊典。務盡公道之外。似無他好道理矣。予曰。明經之科。法意甚好。而記誦七書。不能作短札者多云。此豈非無用之科乎。國榮曰然矣。
정조 1년 · 강
命三次祈雨祭。遣一品重臣攝行。
정조 1년 · 목
敎曰。三次祈雨祭。風雲雷雨山川雩祀壇。遣一品重臣攝行。獻官諸執事。另加擇差。
정조 1년 · 강
以李敬懋爲禁軍別將。口傳也。
정조 1년 · 강
飭北漢餉穀軍物。
정조 1년 · 목
備局啓言。御史李敬養別單。以爲北漢管城所諸倉。訓禁御三留營。及十一寺餉米太反庫。則留庫當爲一萬五千八百四十七石零。而其中不足米。爲六千三百六十七石零矣。前後戶惠廳移貸。以錢代捧。未及作米。或將校員役軍兵等料米不足。貸下者。亦未及充補。雖與全然虛錄有異。餉庫之未充元數。極其疏虞。管城所三留營餉太。以元數之不足。年年盡分。將何以應不時之需。十一寺餉米太亦係盡分。而各處軍物。區別完破。後錄爲辭矣。戶惠廳之以錢還報者。曾有總帥筵中定奪。料米不足之次次貸下者。亦有逐年充補之例。管城所三留營餉太。及十一寺餉米太之盡分。已作應行之恒式。分付總使。凡係收刷之道。使之着意擧行。其中軍物。勿論修補新備。俾有實效之意。請申飭。從之。
정조 1년 · 강
命歲抄中點下者捧傳旨。
정조 1년 · 강
遣承旨。詣風雲雷雨雩祀壇奉審。
정조 1년 · 목
敎曰。右承旨詣風雲雷雨雩祀壇奉審後。獻官諸執事處齋心處誠之意。各別申飭。祭物祭器祭井亦爲看審以來。神位致處奉詣事。申飭該寺。
정조 1년 · 강
右議政徐命善再疏辭職。賜批。